TPLAS บวก 2% ลุ้นรายได้ปีนี้ทุบสถิติสูงสุดใหม่ หนุนผลงานทั้งปีโต 15%
TPLAS บวก 2% ลุ้นรายได้ปีนี้ทุบสถิติสูงสุดใหม่ หนุนผลงานทั้งปีโต 15% โดย ณ เวลา 16.02 น. อยู่ที่ 1.57 บาท บวก 0.03 บาท หรือ 1.95% สูงสุดที่ 1.61 บาท ต่ำสุดที่ 1.53 บาท ด้วยมูลค่าซื้อขาย 11.99 ล้านบาท
25 เม.ย. 2562

ผู้สื่อข่าวรายงานว่า ราคาหุ้น บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS ล่าสุด ณ เวลา 16.02 น. อยู่ที่ 1.57 บาท บวก 0.03 บาท หรือ 1.95% สูงสุดที่ 1.61 บาท ต่ำสุดที่ 1.53 บาท ด้วยมูลค่าซื้อขาย 11.99 ล้านบาท

นายธีระชัย ธีระรุจินนท์ กรรมการผู้จัดการ TPLAS เปิดเผยว่า ที่ประชุมสามัญผู้ถือหุ้นมีมติจ่ายปันผล งวดปี 2561 ในอัตรา 0.10 บาทต่อหุ้น รวมเป็นจำนวนเงินทั้งสิ้นทั้งหมด 27 ล้านบาท โดยกำหนดจ่ายเงินปันผล ในวันที่ 2 พฤษภาคม 2562 ทั้งนี้ เป็นการแสดงให้เห็นถึงศักยภาพความแข็งแกร่งของสถานะทางการเงินของบริษัทฯ รวมถึงภาพรวมการดำเนินธุรกิจที่มีอัตราการเติบโตได้อย่างต่อเนื่อง
พร้อมกันนี้ บริษัทฯมีการปรับทิศทางกลยุทธ์ ในการวางแผนเชิงรุก เพื่อขยายและเพิ่มช่องทางผลิตภัณฑ์ใหม่ๆ หรือ โปรดักส์ไลน์ ซึ่งเป็นประเภทบรรจุภัณฑ์ที่เป็นมิตรกับสิ่งแวดล้อม โดยบริษัทฯเตรียมที่จะนำโปรดักส์ไลน์ใหม่ เริ่มทดลองตลาด เพื่อดูดีมานด์ ความต้องการของผู้บริโภคว่า มีปริมาณความต้องการใช้ บรรจุภัณฑ์ที่เป็นมิตรกับสิ่งแวดล้อม มากน้อยเพียงใด โดยบริษัทฯยังคงเน้นทำการตลาด ผ่านช่องทางการเจาะกลุ่มหลัก คือ ยี่ปั๊ว ซาปั๊ว เพื่อนำไปจำหน่ายต่อให้กับ กลุ่มพ่อค้า-แม่ค้าปลีก ในลำดับต่อไป
ทั้งนี้ ในเบื้องต้นคาดว่า ภายในไตรมาส 2/62 นี้ บริษัทฯจะเสร็จสิ้นการทดสอบตลาด และจะสามารถจำหน่ายผลิตภัณฑ์ ประเภทบรรจุภัณฑ์ที่เป็นมิตรกับสิ่งแวดล้อมในเชิงพาณิชย์ได้ภายในไตรมาส 3/62 รวมถึงมีแผนที่จะเจาะตลาดไปยังกลุ่มโมเดอร์นเทรด กลุ่มอุตสาหกรรมโรงแรม กลุ่มอุตสาหกรรม ประเภทอาหาร เพื่อเพิ่มวอลุ่มและขยายช่องทางการตลาดใหม่ๆ ให้ตอบโจทย์และตรงกับความต้องการของผู้บริโภคในยุคนี้ มากที่สุด เนื่องจากมองว่าผลิตภัณฑ์ชนิดนี้ ยังคงมีความต้องการใช้สูงอย่างต่อเนื่อง ประกอบกับยังเป็นสินค้าที่สามารถนำมาทดแทนผลิตภัณฑ์เดิมๆที่มีอยู่ในท้องตลาดได้
สำหรับแนวโน้มการพัฒนานวัตกรรมบรรจุภัณฑ์ใหม่ ในครั้งนี้ ทาง TPLAS จะให้ความสำคัญ ในเรื่องของ Green Concept เป็นหลักโดยเฉพาะ บรรจุภัณฑ์ ต้องเป็นมิตรต่อสิ่งแวดล้อม วัสดุย่อยสลายได้ โครงสร้างของบรรจุภัณฑ์ความแข็งแรงมีคุณภาพดี ช่วยยืดอายุการเก็บรักษาผลิตภัณฑ์ และสะดวกต่อการใช้งาน
ทั้งนี้ เพื่อให้สอดคล้องกับความต้องการของตลาดและผู้บริโภค เป็นหลัก พร้อมทั้งเชื่อว่า โปรดักส์ไลน์ บรรจุภัณฑ์ใหม่ชนิดนี้ จะสามารถเข้าต่อยอด และเพิ่มยอดขายให้กับTPLAS ได้อย่างเติบโตและยั่งยืนในอนาคต เนื่องจาก บริษัทฯความลดความเสี่ยง ที่เกิดขึ้นได้หลังจากที่ผู้บริโภคหันมารณรงค์การลดใช้ถุงพลาสติก
โดยหันมาใช้ผลิตภัณฑ์ด้านบรรจุภัณฑ์ ที่เป็นมิตรกับสิ่งแวดล้อมมากขึ้น และจากแผนการดำเนินธุรกิจดังกล่าวส่งผลให้ในปี 2562 บริษัทฯตั้งเป้าหมายอัตราการเติบโตเพิ่มขึ้น ไม่ต่ำกว่า 15% เมื่อเทียบกับปีก่อนที่มีรายได้ 558.22 ล้านบาท ขณะที่กำไรสุทธิ 23.83 ล้านบาท ซึ่งเป็นผลให้บริษัทฯสามารถที่จะทำสถิติใหม่รายได้ในปีนี้สูงขึ้นกว่าที่เคยทำมา
“ต้องยอมรับว่า ในช่วงที่ผ่านมาหลังจากที่มีการหันมาณรงค์ใช้ผลิตภัณฑ์ที่เป็นมิตรกับสิ่งแวดล้อม แทนการลดใช้ถุงพลาสติกนั้น บริษัทฯเองในฐานะผู้ผลิตและจัดจำหน่ายผลิตภัณฑ์ถุงบรรจุอาหาร และ ถุงหูหิ้ว ประเภทพลาสติก ก็ไม่นิ่งนอนใจ ในการเร่งปรับกลยุทธ์ใหม่ เพื่อพัฒนาผลิตภัณฑ์บรรจุภัณฑ์ ที่เป็นมิตรกับสิ่งแวดล้อม เพื่อเป็นการลดความเสี่ยงต่อภาพรวมทางธุรกิจ
ดังนั้นจึงอยากฝากถึงผู้ถือหุ้นและนักลงทุนว่า ไม่ต้องกังวลต่อปัญหาดังกล่าว เนื่องจาก TPLAS มีแผนในการรองรับต่อกรณีดังกล่าวไว้เป็นที่เรียบร้อยแล้ว ไม่ว่าจะเป็นการออกโปรดักส์ใหม่ รวมถึงแผนการศึกษาธุรกิจใหม่ๆ ที่เป็นมิตรกับสิ่งแวดล้อม ไว้อยู่แล้ว โดยคาดว่าจะเห็นได้ในเร็วๆนี้” นายธีระชัย กล่าว
อย่างไรก็ตาม  สำหรับความคืบหน้าการดำเนินการขยายพื้นที่อาคารสำนักงานบริษัทฯนั้น ล่าสุด การก่อสร้างดังกล่าวแล้วเสร็จเป็นที่เรียบร้อยแล้ว ซึ่งคาดว่าจะสามารถเพิ่มประสิทธิภาพในการทำงาน รวมถึงจะสามารถควบคุมการทำงานให้มีศักยภาพ และมีระบบในการดำเนินงานและจัดเก็บเอกสาร ได้มากยิ่งขึ้น ส่วนอาคารโรงงานใหม่ และการติดตั้งเครื่องจักรใหม่
สำหรับการผลิตผลิตภัณฑ์ถุงพลาสติกนั้น ขณะนี้อยู่ระหว่างการดำเนินการ ซึ่งคาดว่าจะแล้วเสร็จภายในช่วงต้นปี 2563 ซึ่งหากโรงงานดังกล่าวแล้วเสร็จ จะส่งให้บริษัทฯมีความสามารถรองรับกำลังการผลิตเพิ่ม ได้มากเกือบเท่าตัว หรือไม่น้อยกว่า 30% ปัจจุบันกำลังการผลิตรวมถุงพลาสติกประมาณ 10,200 ตันต่อปี และกำลังการผลิตฟิล์มยืดห่อหุ้มอาหาร ประมาณ 1,440 ตันต่อปี รวมถึงยังสามารถผลิตไลน์บรรจุภัณฑ์ที่เป็นมิตรกับสิ่งแวดล้อม ได้ด้วยเช่นเดียวกัน